Inter Universitas This story is written by Inter Universitas. Inter Universitas is the international, English language section of Universitas. Featuring both translations and original articles, Inter is Osloʼs top source for international student news in English. Go to the Inter Universitas Facebook page or universitas.no/news for more.

Midt på travle Grünerløkka ligger The Nighthawk Diner, et av Oslos mest populære brunsjsteder. I januar åpnet de også en ny avdeling på Frogner. På innsiden er imidlertid ikke ting som de skal, mener fem ansatte Universitas har snakket med. I denne saken forteller de om det de mener er svært kritikkverdige forhold. Felles for dem er at ingen er fra Norge, og uten gode norskkunnskaper har de få alternativer til andre arbeidsplasser. Det er grunnen til at fire av fem har bedt om å være anonyme: de er redde for å miste jobben. De er heller ikke klare over rettighetene sine, og når de spør, får de ikke svar fra ledelsen, sier de. The Nighthawk Diner kjenner seg ikke igjen i beskrivelsene fra de ansatte. Hele tilsvaret deres kan du lese nederst i artikkelen.

Denne saken er skrevet av en reporter i Inter Universitas, vår seksjon for internasjonale studenter. Den engelske versjonen kan du lese her. Bitter konflikt Lauren Guido (22) er den eneste som ønsker å stå frem med navn og bilde. Hun har ikke lenger noe å tape. Guido kommer fra USA og studerer internasjonale miljø og utviklingsstudier på Norges miljø- og biovitenskapelige universitet (NMBU) i Ås. Hun jobbet på dineren på Grünerløkka, og føler seg grovt utnyttet. Den siste tiden har hun vært i bitter konflikt med arbeidsplassen. Hun har ikke fått sparken, men føler seg frosset ut. –⁠ Jeg har blitt dyttet ut av jobben min, forteller hun. I tillegg anklager hun restauranten for å ikke ha betalt ut sykepenger, gitt henne timene hun har krav på gjennom arbeidskontrakten, eller gitt henne pauser i løpet av lange vakter. Til sammen mener hun at dineren skylder henne over 50.000 kroner. –⁠ I tillegg har det dårlige arbeidsmiljøet mens jeg jobbet der ført til negative psykiske konsekvenser. Universitas var med da Lauren møtte arbeidsgiveren til et drøftelsesmøte. De diskuterte kravene til studenten, men kom ikke til enighet. Amerikansk diner The Nighthawk Diner ble startet av utelivsmagnaten Jan Vardøen i 2010. Han står bak flere av Oslos mest kjente spisesteder, blant annet Villa Paradiso, Bar Boca, Aku Aku, Grünerløkka brygghus, og Vespa og Humla. Med en amerikansk diner-profil har restauranten nesten utelukkende internasjonale ansatte. Den eies fortsatt av Vardøen, samt fire andre deleiere. En av dem er Timon Page, som er sentral i de ansattes fortellinger. Han fungerer som daglig leder på begge filialene. –⁠ Ler av meg «Anna» forteller at førsteinntrykket av arbeidsplassen var godt. Det varte imidlertid ikke så lenge. Hun sier at flere ansatte gjentatte ganger ikke har fått betalt for verken overtidsarbeid eller helligdager. Hun mener det er problematisk å ta dette opp med lederne, da man står i fare for å bli «presset ut», miste timer eller kun få «de verste vaktene». –⁠ Når jeg har prøvd å snakke med sjefen om det, ler han av meg og sier at jeg skal gå og gjøre jobben min. Han tar meg ikke seriøst. –⁠ De dreper arbeidsmoralen Ifølge «Anna» setter ikke ledelsen av verken tid eller penger til å lære nye ansatte opp, for så å klage over at ingen er opplært godt nok. –⁠ De dreper arbeidsmoralen blant de ansatte. Før jul sa Timon Page at vi ikke fortjente noe julebord, for vi var så dårlige i jobben vår. Jentene må gå i korte uniformer, selv om vi har sagt at gjestene oppfører seg «creepy». Page selv benekter at han har kommet med en slik uttalelse om julebordet. Anna har ikke varslet Arbeidstilsynet om forholdene, og forteller at andre ansatte heller ikke tør dette i frykt av å miste jobben. Ifølge henne forteller ikke managementet de ansatte noen ting om norske regelverk og rettigheter, vel vitende om at de ikke har noen kunnskaper om hva de har rett på. –⁠ Begge avdelingene har veldig dårlige forhold. Dette var min første jobb utenfor hjemlandet mitt. Jeg har jobbet siden jeg var seksten, og har aldri følt meg så utnyttet.